b"\n_START_ARTICLE_\nIlis ir Vilenas\n_START_PARAGRAPH_\nIlis ir Vilenas (35) (pranc. Ille - et-Vilaine, breton\xc5\xb3 kalba Il\xc2\xa0\xe2\x80\x93 ha-Gwilen)\xc2\xa0\xe2\x80\x93 Pranc\xc5\xabzijos departamentas \xc5\xa1alies vakaruose, Bretan\xc4\x97s regione, pavadintas upi\xc5\xb3 vardais. Administracinis centras\xc2\xa0\xe2\x80\x93 Renas (Rennes). Generalin\xc4\x97s tarybos pirmininkas \xc5\xbdanas Lui Turenas (Jean-Louis Tourenne) (PS)._NEWLINE_Departamente 4 apskritys, 53 kantonai, 29 municipaliniai susivienijimai ir 352 komunos. Plotas\xc2\xa0\xe2\x80\x93 6 775\xc2\xa0km\xc2\xb2. 2006\xc2\xa0m.\xc2\xa0\xe2\x80\x93 903 400 gyventojai, 133 gyv./km\xc2\xb2.\n_START_SECTION_\nIstorija\n_START_PARAGRAPH_\n\xc4\xaesteigtas pagal Did\xc5\xbeiosios Pranc\xc5\xabzijos revoliucijos 1789\xc2\xa0m. gruod\xc5\xbeio 22 d. \xc4\xafstatym\xc4\x85 nuo 1790\xc2\xa0m. kovo 4 d. kartu su kitais 82 departamentais, Bretan\xc4\x97s provincijos dalyje. 2005\xc2\xa0m. referendume 75\xc2\xa0% gyventoj\xc5\xb3 pasi\xc5\xabl\xc4\x97 pakeisti departamento pavadinim\xc4\x85 \xc4\xaf Auk\xc5\xa1tutin\xc4\x97 Bretan\xc4\x97._NEWLINE_Tai vienas labiausiai proeuropieti\xc5\xa1k\xc5\xb3 departament\xc5\xb3, 2005\xc2\xa0m. absoliuti dauguma jo gyventoj\xc5\xb3 pasisak\xc4\x97 u\xc5\xbe Konstitucij\xc4\x85 Europai.\n_START_SECTION_\nGeografija\n_START_PARAGRAPH_\nIlio ir Vileno departamentas ribojasi su Man\xc5\xa1o, Majeno, Meno ir Luaros, Atlanto Luaros, Morbijano ir Kot Darmoro departamentais bei La Man\xc5\xa1u. Departamento pakrant\xc4\x97 vadinasi \xc4\x96merodo krantas (C\xc3\xb4te d'\xc3\x89meraude).\n_START_SECTION_\nKlimatas\n_START_PARAGRAPH_\nKlimatas tipi\xc5\xa1kas okeaninis, su \xc5\xa1velniomis \xc5\xbeiemomis ir kar\xc5\xa1tomis vasaromis. \xc5\xa0al\xc4\x8diausias buvo 1985\xc2\xa0m. sausis -15\xc2\xa0\xc2\xb0C, kar\xc5\xa1\xc4\x8diausias 2003\xc2\xa0m. rugpj\xc5\xabtis +40\xc2\xa0\xc2\xb0C. Krituli\xc5\xb3 b\xc5\xabna 660\xe2\x80\x93730\xc2\xa0mm per metus.\n_START_SECTION_\nKalba\n_START_PARAGRAPH_\nTradicin\xc4\x97 departamento kalba\xc2\xa0\xe2\x80\x93 kelt\xc5\xb3 breton\xc5\xb3 kalbos tregorua dialektas vis dar naudojamos kasdien. Veikia ir dvikalb\xc4\x97s mokyklos \xc5\xa1ia bei pranc\xc5\xabz\xc5\xb3 kalbomis.\n_START_SECTION_\nEkonomika\n_START_PARAGRAPH_\nPagrindin\xc4\x97s ekonomikos \xc5\xa1akos: \xc5\xbeem\xc4\x97s \xc5\xabkis ir maisto produkt\xc5\xb3 gamybos pramon\xc4\x97. Geros ganyklos leid\xc5\xbeia auginti daug raguo\xc4\x8di\xc5\xb3. Tai daugiausiai pieno pagaminantis regionas Pranc\xc5\xabzijoje. Dirbamoje \xc5\xbeem\xc4\x97je daugiausiai auginamos pa\xc5\xa1arin\xc4\x97s kult\xc5\xabros. Apie 60 000 ha u\xc5\xbesodinta mi\xc5\xa1ku.\n_START_SECTION_\nPolitika\n_START_PARAGRAPH_\nIlio ir Vileno departamentui Pranc\xc5\xabzijos senate atstovauja 4 senatoriai, Atstov\xc5\xb3 r\xc5\xabmuose\xc2\xa0\xe2\x80\x93 7 deputatai. Generalin\xc4\x99 taryb\xc4\x85 sudaro 53 nariai, kuri\xc5\xb3 po pus\xc4\x99 renkami kas trejus metus \xc5\xa1e\xc5\xa1eri\xc5\xb3 met\xc5\xb3 kadencijai."